Kirkonmäellä
Nuorat natisee ja patsaat paukkaa,
 kirkon kellot kumaa vainajalle,
 musta saattojoukko murhemiellä
 saattaa sukulaistaan mullan alle.

 Kirkkokoreissaan muu kirkkoväki
 avonaisen haudan luokse kulkee,
 kyseleepi mustapukuisilta:
 kenet kumpu tänään täältä sulkee?

 Mummot kirkon rappusilla nyökkää
 vanhat virsikirjat kourissansa;
 hurskain mielin naapureitaan nälvii
 tämä hautaan käyvä Herran kansa...

 Tytöt tirskuu kirkon lepikossa,
 koreilevat karttuunpuvuissansa,
 pojat katsoo ”käykö tänään kortti”,
 jotta tietäis tyttö-onnestansa.

 Nuorat natisee ja patsaat paukkaa,
 kirkon kellot kumaa vainajalle;
 vanha, vapiseva kappalainen
 saattaa väsynehen mullan alle. –

1912.